Πρόγραμμα δράσης της ΕΕ για τη δικαιοσύνη και τις εσωτερικές υποθέσεις στην Ουκρανία

(Κείμενο που εγκρίθηκε από το Συμβούλιο στις 10 Δεκεμβρίου 2001)

(2003/C 77/01)

I. ΠΡΟΚΛΗΣΕΙΣ ΚΑΙ ΣΤΡΑΤΗΓΙΚΟΙ ΣΤΟΧΟΙ

1. Ανάπτυξη εταιρικής σχέσης και πρακτικής συνεργασίας μεταξύ της Ευρωπαϊκής Ένωσης, των κρατών μελών της και της Ουκρανίας στον τομέα της δικαιοσύνης και των εσωτερικών υποθέσεων.

2. Ανάπτυξη, μαζί με την Ουκρανία, των αρχών του κράτους δικαίου, της πρόσβασης στη δικαιοσύνη, της ανεξαρτησίας της δικαιοσύνης και της χρηστής διακυβέρνησης στις οποίες βασίζεται ο στόχος της Ευρωπαϊκής Ένωσης να εγκαθιδρύσει ένας χώρος ελευθερίας, ασφάλειας και δικαιοσύνης.

3. Εκπόνηση του ενδεδειγμένου νομοθετικού πλαισίου για την αποτελεσματική συνεργασία στον τομέα της δικαιοσύνης και των εσωτερικών υποθέσεων, ευθυγραμμισμένου με τα διεθνή και ευρωπαϊκά πρότυπα, και προσπάθεια να εξασφαλιστεί η αποτελεσματική εφαρμογή αυτών των προτύπων.

4. Μεγαλύτερη ευαισθησία όσον αφορά τα ανθρώπινα δικαιώματα και το κράτος δικαίου και προώθηση της διαφάνειας.

5. Εξασφάλιση της επικύρωσης και της πλήρους εφαρμογής των διεθνών πράξεων ιδιαίτερης σημασίας στον τομέα της καταπολέμησης της παράνομης μετανάστευσης, του οργανωμένου εγκλήματος και της δωροδοκίας.

6. Καλύτερη διαχείριση των ζητημάτων που σχετίζονται με τη μετανάστευση, και εφαρμογή ενδεδειγμένων μέτρων στους τομείς της διαχείρισης των συνόρων, της επανεισδοχής και των θεωρήσεων, προκειμένου να αποφευχθεί η αυξανόμενη χρησιμοποίηση του εδάφους της Ουκρανίας για την παράνομη μετανάστευση και διέλευση παράνομων μεταναστών στο έδαφος της Ευρωπαϊκής Ένωσης.

7. Καταπολέμηση του διασυνοριακού οργανωμένου εγκλήματος και ειδικότερα της εμπορίας ανθρώπων, ναρκωτικών, κλεμμένων αυτοκινήτων, εμπορευμάτων υψηλής φορολογίας και πυρηνικού υλικού καθώς και του ξεπλύματος χρημάτων.

8. Όλα τα σχετικά μέσα του προγράμματος πρέπει να χρησιμοποιηθούν για την αντιμετώπιση της απειλής της διεθνούς τρομοκρατίας.

9. Βελτίωση του συντονισμού των προγραμμάτων βοήθειας των κρατών μελών και της ΕΕ, προκειμένου να αντανακλώνται σε αυτά τα προγράμματα οι προτεραιότητες της συνεργασίας.

10. Εξέταση της διαδικασίας διεύρυνσης και των επιπτώσεών της στην περιοχή.

11. Οι γειτονικές υποψήφιες χώρες μπορούν να αναμειχθούν σε συναφείς πλευρές αυτού του προγράμματος δράσης, όπως θεωρηθεί αρμόζον.

12. Δεν πρέπει να θεωρηθεί ότι οι δράσεις που περιλαμβάνονται στο παρόν πρόγραμμα δράσης αποτελούν εξαντλητικό κατάλογο. Ανάλογα με τις ανάγκες, μπορούν να ενσωματωθούν στο πεδίο του πίνακα αποτελεσμάτων και άλλες δραστηριότητες του τομέα της δικαιοσύνης και των εσωτερικών υποθέσεων.

II. ΠΛΑΙΣΙΟ

- Ο στόχος της Ευρωπαϊκής Ένωσης να αναπτύξει ένα χώρο ελευθερίας, ασφάλειας και δικαιοσύνης όπως καθορίζεται στον τίτλο IV της συνθήκης για την ίδρυση της Ευρωπαϊκής Κοινότητας και στον τίτλο VI της συνθήκης για την Ευρωπαϊκή Ένωση, το πρόγραμμα δράσης για το οργανωμένο έγκλημα που εγκρίθηκε από το Ευρωπαϊκό Συμβούλιο του Άμστερνταμ τον Ιούνιο του 1997 (και ειδικότερα η σύσταση 4) καθώς και το πρόγραμμα δράσης στον τομέα της δικαιοσύνης και των εσωτερικών υποθέσεων που εγκρίθηκε στη σύνοδο του Ευρωπαϊκού Συμβουλίου το Δεκέμβριο του 1998 στη Βιέννη.

- Τα συμπεράσματα του Ευρωπαϊκού Συμβουλίου του Τάμπερε τον Οκτώβριο του 1999.

- Τα συμπεράσματα της έκθεσης σχετικά με τις εξωτερικές σχέσεις στον τομέα της δικαιοσύνης και των εσωτερικών υποθέσεων που εγκρίθηκαν από το Ευρωπαϊκό Συμβούλιο της Φέιρα τον Ιούνιο του 2000.

- Η κοινή στρατηγική για την Ουκρανία που εγκρίθηκε κατά τη σύνοδο του Ευρωπαϊκού Συμβουλίου στο Ελσίνκι το Δεκέμβριο του 1999· τα συμπεράσματα των διασκέψεων κορυφής ΕΕ/Ουκρανίας καθώς και των συμβουλίων συνεργασίας και ειδικότερα της κοινής έκθεσης του Ιανουαρίου του 2000 για την παράνομη μετανάστευση και την εμπορία ανθρώπων.

- Οι διατάξεις της συμφωνίας εταιρικών σχέσεων και συνεργασίας (ΣΕΣΣ) μεταξύ της Ευρωπαϊκής Ένωσης και των κρατών μελών της και της Ουκρανίας της 16ης Ιουνίου 1994 που άρχισε να ισχύει το Μάρτιο του 1998 και της οποίας οι διατάξεις θα πρέπει να διαδραματίσουν καίριο ρόλο στην ανάπτυξη της συνεργασίας· θα πρέπει επίσης να αναφερθεί η πρόοδος που έχει ήδη σημειωθεί στο πλαίσιο του διαλόγου που έχει θεσμοθετηθεί βάσει της συμφωνίας.

- Η στρατηγική της ΕΕ για τα ναρκωτικά 2000-2004, την οποία επικύρωσε το Ευρωπαϊκό Συμβούλιο του Ελσίνκι το Δεκέμβριο του 1999, και το πρόγραμμα δράσης της ΕΕ για τα ναρκωτικά 2000-2004, το οποίο επικύρωσε το Ευρωπαϊκό Συμβούλιο της Φέιρα τον Ιούνιο του 2000.

- Τα συμπεράσματα του Ευρωπαϊκού Συμβουλίου της 21ης Σεπτεμβρίου 2001 και τα ψηφίσματα του Συμβουλίου Ασφαλείας των Ηνωμένων Εθνών 1373/01 και 1267/01 του Σεπτεμβρίου του 2001.

- Οι εργασίες σχετικά με τη δικαιοσύνη και τις εσωτερικές υποθέσεις της αντίστοιχης υποεπιτροπής ΣΕΣΣ.

III. ΤΟΜΕΙΣ ΣΥΝΕΡΓΑΣΙΑΣ

1. Μετανάστευση και άσυλο

- Προσέγγιση της νομοθεσίας της Ουκρανίας για το άσυλο και τους πρόσφυγες προς τους κανόνες και τα πρότυπα της Ευρωπαϊκής Ένωσης, εφαρμογή της σύμβασης του ΟΗΕ του 1951 σχετικά με το καθεστώς των προσφύγων και του πρωτοκόλλου του 1967 σχετικά με το καθεστώς των προσφύγων, συμπεριλαμβανομένου του δικαιώματος υποβολής αίτησης ασύλου και της τήρησης της αρχής της μη επαναπροώθησης. Προσέγγιση του συστήματος των δημοσίων αρχών που είναι υπεύθυνες για την εφαρμογή και εκτέλεση της νομοθεσίας για το άσυλο και τους πρόσφυγες προς τους κανόνες και τα πρότυπα της ΕΕ.

- Επιδίωξη περισσότερο δραστήριας πολιτικής ένταξης με στόχο την αύξηση της μη διάκρισης στην οικονομική, κοινωνική και πολιτιστική ζωή και την εκπόνηση μέτρων κατά του ρατσισμού και της ξενοφοβίας.

- Παροχή εξειδικευμένων νομικών συμβουλών στις ουκρανικές αρχές κατά την κατάρτιση ή την τροποποίηση της ισχύουσας νομοθεσίας τους σχετικά με τους αλλοδαπούς, το άσυλο, τη μετανάστευση και τους πρόσφυγες.

- Υποστήριξη της αποτελεσματικής διαχείρισης των μεταναστευτικών ρευμάτων με την παροχή συμβουλών, χρηματοδοτικής ενίσχυσης και τη συνδρομή εμπειρογνωμόνων για τη δημιουργία κρατικής υπηρεσίας μετανάστευσης της Ουκρανίας και την προώθηση των δραστηριοτήτων της και ειδικότερα την αύξηση των επαγγελματικών ικανοτήτων του αρμόδιου προσωπικού με τη μελέτη της πείρας που έχουν αποκτήσει άλλες χώρες και τη μετεκπαίδευση στις αντίστοιχες υπηρεσίες των χωρών της ΕΕ που ασκούν σύγχρονη μεταναστευτική πολιτική.

- Αξιολόγηση του επιπέδου της παράνομης μετανάστευσης μέσω Ουκρανίας, έλεγχος των μεταναστευτικών κινήσεων και εξέταση της πιθανής συμμετοχής της Ουκρανίας σε σύστημα έγκαιρης πρόληψης της παράνομης μετανάστευσης.

- Βελτίωση της συνεργασίας σχετικά με την επανεισδοχή των ημεδαπών, των απάτριδων και των υπηκόων τρίτων χωρών προκειμένου να συναφθεί συμφωνία επανεισδοχής μεταξύ της Ουκρανίας και της Ευρωπαϊκής Κοινότητας.

2. Διαχείριση των συνόρων και θεωρήσεις

- Ανάπτυξη αποτελεσματικού γενικού συστήματος για τη διαχείριση των συνόρων (δηλαδή έλεγχος των συνόρων) και επιτήρηση των συνόρων σε όλα τα σύνορα της Ουκρανίας και εξέταση του ενδεχομένου συμμετοχής της κρατικής υπηρεσίας συνόρων σε σύστημα έγκαιρης πρόληψης της παράνομης μετανάστευσης.

- Υποστήριξη της εφαρμογής του προγράμματος δράσης της Ουκρανίας για τη διατήρηση ενός καθεστώτος κρατικών συνόρων και ενός καθεστώτος μεθοριακής ζώνης και την ανάπτυξη για την περίοδο έως το 2005 της κρατικής υπηρεσίας συνόρων και των τελωνειακών αρχών.

- Υποστήριξη των προσπαθειών της Ουκρανίας για μεταρρύθμιση των μονάδων φύλαξης συνόρων προκειμένου να δημιουργηθεί μια υπηρεσία επιβολής του νόμου που θα λειτουργεί ως επαγγελματικό σώμα επιφορτισμένο με τη διαχείριση των συνόρων.

- Υποστήριξη της αποτελεσματικής διαχείρισης των συνόρων με την παροχή συμβουλών, χρηματοδοτικής ενίσχυσης και τη συνδρομή εμπειρογνωμόνων για τη δημιουργία κρατικής υπηρεσίας συνόρων της Ουκρανίας και την προώθηση των δραστηριοτήτων της και ειδικότερα την αύξηση των επαγγελματικών ικανοτήτων του αρμόδιου προσωπικού με τη μελέτη της πείρας που έχουν αποκτήσει άλλες χώρες και τη μετεκπαίδευση στις αντίστοιχες υπηρεσίες των χωρών της ΕΕ που ασκούν σύγχρονη μεταναστευτική πολιτική.

- Εντατικοποίηση και διευκόλυνση της υφιστάμενης διασυνοριακής συνεργασίας μεταξύ Ουκρανίας και ΕΕ, υποψηφίων χωρών και ενδιαφερόμενων τρίτων χωρών.

- Συνέχιση του διαλόγου για ζητήματα θεωρήσεων.

- Συνεχής διάλογος για την πρόληψη της παράνομης μετανάστευσης στην Ευρωπαϊκή Ένωση και την Ουκρανία.

- Εξέταση της δυνατότητας υποστήριξης των προσπαθειών της Ουκρανίας για την έκδοση ασφαλών ταξιδιωτικών εγγράφων σύμφωνα με διεθνή πρότυπα και την ανίχνευση πλαστών ταξιδιωτικών εγγράφων και εγγράφων ταυτότητας.

3. Οργανωμένο έγκλημα

- Επικύρωση και πλήρης εφαρμογή των διεθνών πράξεων που έχουν ιδιαίτερη σημασία για την καταπολέμηση του οργανωμένου εγκλήματος και της δωροδοκίας καθώς και επικύρωση και πλήρης εφαρμογή των διεθνών πράξεων για την προστασία των ανθρωπίνων δικαιωμάτων.

- Ιδιαίτερη σημασία έχουν οι ακόλουθες συμβάσεις:

- ευρωπαϊκή σύμβαση του 1950 για τα ανθρώπινα δικαιώματα, που επικύρωσε η Ουκρανία στις 11 Σεπτεμβρίου 1997,

- ευρωπαϊκή σύμβαση του 1977 για την καταστολή της τρομοκρατίας που υπογράφηκε από την Ουκρανία στις 8 Ιουνίου 2000,

- ευρωπαϊκή σύμβαση του 1981 για την προστασία του ατόμου από την αυτοματοποιημένη επεξεργασία πληροφοριών προσωπικού χαρακτήρα,

- ευρωπαϊκή σύμβαση του 1990 σχετικά με τη νομιμοποίηση εσόδων από παράνομες δραστηριότητες, την εξακρίβωση, την κατάσχεση και τη δήμευση των προϊόντων του εγκλήματος που υπογράφηκε από την Ουκρανία στις 29 Μαΐου 1997 και άρχισε να ισχύει την 1η Μαΐου 1998,

- συμφωνία του 1995 για τις παράνομες θαλάσσιες μεταφορές που θέτει σε εφαρμογή το άρθρο 17 της σύμβασης των Ηνωμένων Εθνών για τις παράνομες μεταφορές ναρκωτικών και ψυχοτρόπων ουσιών,

- σύμβαση του ΟΗΕ του 1998 για τις παράνομες μεταφορές ναρκωτικών και ψυχοτρόπων ουσιών,

- ευρωπαϊκή σύμβαση ποινικού δικαίου του 1999 για τη δωροδοκία που υπογράφηκε από την Ουκρανία στις 27 Ιανουαρίου 1999,

- ευρωπαϊκή σύμβαση αστικού δικαίου του 1999 για τη δωροδοκία που υπογράφηκε από την Ουκρανία στις 4 Νοεμβρίου 1999,

- σύμβαση του ΟΗΕ του 2000 κατά του διακρατικού οργανωμένου εγκλήματος και πρόσθετα πρωτόκολλα για τη συμπλήρωση της σύμβασης του ΟΗΕ που υπογράφηκε από την Ουκρανία στις 12 Δεκεμβρίου 2000 (πρωτόκολλο για την πρόληψη, καταστολή και δίωξη της εμπορίας προσώπων, ιδίως γυναικών και παιδιών· πρωτόκολλο κατά της λαθρομετανάστευσης διά ξηράς, αέρος και θαλάσσης).

- Υποστήριξη των προσπαθειών της Ουκρανίας για την καταπολέμηση του ξεπλύματος των χρημάτων, ιδίως με τη δημιουργία μονάδας οικονομικών πληροφοριών (FIU), η οποία θα ανταποκρίνεται στα πρότυπα της σύμβασης του Συμβουλίου της Ευρώπης, στις 40 συστάσεις της FATF (ομάδα διεθνούς χρηματοοικονομικής δράσης για το ξέπλυμα των χρημάτων) καθώς και στα πρότυπα της ομάδας Egmont.

- Παροχή βοήθειας στην Ουκρανία για την καταπολέμηση της παράνομης εμπορίας ναρκωτικών, συμπεριλαμβανομένης της παράνομης εμπορίας βασικών χημικών ουσιών και προδρόμων ουσιών, και της κατάχρησης ναρκωτικών, ιδιαίτερα στον τομέα της πρόληψης και της επαναπροσαρμογής, καθώς και της παράνομης εμπορίας οχημάτων, πυροβόλων όπλων, πυρηνικού υλικού και του λαθρεμπορίου εμπορευμάτων υψηλής φορολογίας.

- Παροχή συνδρομής στις προσπάθειες της Ουκρανίας για την καταπολέμηση της εμπορίας ανθρώπων και των κυκλωμάτων παράνομης μετανάστευσης καθώς και παροχή συνδρομής για την ανάπτυξη δραστηριοτήτων και μέτρων για την πρόληψη της εμπορίας ανθρώπων και την επανένταξη των θυμάτων της εμπορίας αυτής.

3.1. Τρομοκρατία

- Ανάπτυξη της συνεργασίας ΕΕ-Ουκρανίας και, όπου αυτό είναι δυνατό, βελτίωση της διμερούς συνεργασίας για την καταπολέμηση και πρόληψη της τρομοκρατίας. Στα ειδικά θέματα που πρέπει να εξετασθούν συμπεριλαμβάνονται:

- συνεργασία για την ενίσχυση του ρόλου των Ηνωμένων Εθνών στην πολυμερή καταπολέμηση της τρομοκρατίας, εξασφάλιση της εφαρμογής της απόφασης του Συμβουλίου Ασφαλείας των Ηνωμένων Εθνών 1373/01, της 28ης Σεπτεμβρίου 2001, για την καταπολέμηση της τρομοκρατίας, προώθηση της τήρησης και της πλήρους εφαρμογής όλων των συναφών διεθνών συμβάσεων, καθώς και των προσπαθειών για την έγκαιρη ολοκλήρωση των διαπραγματεύσεων για τη σύναψη μιας γενικής σύμβασης των Ηνωμένων Εθνών σχετικά με την καταπολέμηση της τρομοκρατίας,

- περαιτέρω συνεργασία για την εξάλειψη των πόρων χρηματοδότησης τρομοκρατικών δραστηριοτήτων, μεταξύ άλλων:

- με την προώθηση της εφαρμογής και εκτέλεσης της σύμβασης των Ηνωμένων Εθνών για την εξάλειψη της χρηματοδότησης της τρομοκρατίας,

- με τη λήψη των αναγκαίων μέτρων για τη δέσμευση περιουσιακών στοιχείων προσώπων που έχουν εντοπισθεί από την επιτροπή κυρώσεων που συστάθηκε δυνάμει του ψηφίσματος 1267/01 του Συμβουλίου Ασφαλείας,

- με την ενθάρρυνση της προόδου των εν εξελίξει εργασιών της FATF (Ομάδας διεθνούς χρηματοοικονομικής δράσης για το ξέπλυμα των χρημάτων) καθώς και των εργασιών του ΟΟΣΑ για τα εξωχώρια κέντρα τρίτων χωρών,

- προώθηση της συνεργασίας με τρίτες χώρες για την καταπολέμηση της τρομοκρατίας σύμφωνα με τις κατευθύνσεις που προαναφέρθηκαν.

3.2. Δικαστική συνεργασία

- Θέσπιση της ενδεδειγμένης νομοθεσίας και μέτρων ώστε να αναπτυχθεί το κατάλληλο πλαίσιο διευθετήσεων για την παροχή δικαστικής συνεργασίας προς και από άλλα κράτη.

- Επικύρωση και πλήρης εφαρμογή των διεθνών πράξεων που έχουν ιδιαίτερη σημασία για την ενίσχυση της δικαστικής συνεργασίας, ήτοι:

- ευρωπαϊκή σύμβαση του 1959 για την αμοιβαία συνδρομή σε ποινικές υποθέσεις και πρόσθετο πρωτόκολλο του 1978 που επικυρώθηκαν από την Ουκρανία στις 16 Ιανουαρίου 1998,

- ευρωπαϊκή σύμβαση του 1957 για την έκδοση, και πρόσθετα πρωτόκολλα του 1975 και 1978 που επικυρώθηκαν από την Ουκρανία στις 16 Ιανουαρίου 1998 και άρχισαν να ισχύουν στις 9 Ιουνίου 1998.

- Δημιουργία δικτύου σημείων επαφής για την ταχεία ανταλλαγή πληροφοριών σχετικά με την αμοιβαία δικαστική συνδρομή και τη δικαστική συνεργασία, το συντονισμό των διαδικασιών που συνδέονται με τα διασυνοριακά εγκλήματα, τη διευκόλυνση της συλλογής αποδεικτικών στοιχείων, την παροχή ειδικευμένης βοήθειας. Τα κεντρικά σημεία επαφών θα καθοριστούν από την Ουκρανία. Οι σύνδεσμοι θα καθοριστούν από τις ουκρανικές δικαστικές αρχές μαζί με τους ομολόγους τους στα κράτη μέλη.

- Εκπόνηση εγχειριδίου για τη δικαστική συνεργασία μεταξύ των κρατών μελών της ΕΕ και της Ουκρανίας και δήλωση ορθής πρακτικής σε σχέση με τη συνεργασία αυτή.

- Διασφάλιση της προστασίας των προσώπων, π.χ. μέσω συστημάτων για την προστασία των μαρτύρων που συνεργάζονται κατά τη δικαστική διαδικασία προκειμένου να ενθαρρυνθεί η απόσχιση από τις εγκληματικές οργανώσεις.

3.3. Συνεργασία στον τομέα της επιβολής του νόμου

- Ανταλλαγή τεχνικών, επιχειρησιακών και στρατηγικών πληροφοριών μεταξύ των υπηρεσιών επιβολής του νόμου των κρατών μελών της ΕΕ και της Ουκρανίας σύμφωνα με τις σχετικές διατάξεις τους στον τομέα του οργανωμένου εγκλήματος, λαμβανομένης υπόψη της ανάγκης να εξασφαλιστεί ότι λαμβάνονται νομοθετικά και άλλα μέτρα για την τήρηση των ενδεδειγμένων απαιτήσεων περί εμπιστευτικότητας και προστασίας των δεδομένων όσον αφορά την ανταλλαγή δεδομένων.

- Καθορισμός ουκρανικών εθνικών αρχών σε επιχειρησιακό επίπεδο (σημεία επαφής) για την ανταλλαγή πληροφοριών με τις αρχές επιβολής του νόμου των κρατών μελών της ΕΕ.

- Διευθετήσεις για την εγκαθίδρυση απευθείας συνεργασίας μεταξύ των αρχών επιβολής του νόμου και των διωκτικών αρχών, συμπεριλαμβανόμενης και της σύστασης κοινών ανακριτικών ομάδων σε σχέση με συγκεκριμένα εγκλήματα.

- Αναγκαίες κρατικές διευθετήσεις για συστηματικότερη συνεργασία μεταξύ αστυνομικών και τελωνειακών υπηρεσιών και υπηρεσιών πληροφοριών και ασφαλείας, με σκοπό την πρόληψη και καταστολή εγκληματικών δραστηριοτήτων που έχουν διακλαδώσεις στο έδαφος του άλλου μέρους.

- Αυξημένη προσφυγή στη χρησιμοποίηση αξιωματικών συνδέσμων.

- Ανάπτυξη συγκρίσιμων μεθόδων ανάλυσης κινδύνων, για την καθοδήγηση δράσεων επιβολής του νόμου και πρόληψης του εγκλήματος.

- Σε ενδεδειγμένες περιπτώσεις πρέπει να είναι δυνατή η ανταλλαγή πληροφοριών σχετικά με τις εκθέσεις ύποπτων συναλλαγών μεταξύ των μονάδων οικονομικών πληροφοριών των κρατών μελών της ΕΕ και των αντίστοιχων αρμοδίων ουκρανικών αρχών, λαμβανομένης υπόψη της ανάγκης να εξασφαλιστεί ότι λαμβάνονται νομοθετικά και άλλα μέτρα προκειμένου να τηρούνται οι ενδεδειγμένες απαιτήσεις περί εμπιστευτικότητας και προστασίας των δεδομένων σε σχέση με τις πληροφορίες που παρέχονται στις ουκρανικές αρχές.

- Αυξημένη κατάρτιση προκειμένου να προαχθούν οι γνώσεις και οι δεξιότητες του προσωπικού επιβολής του νόμου στην Ουκρανία ώστε να φθάσουν τα πρότυπα της ΕΕ.

- Όπως προβλέπεται στην κοινή στρατηγική της ΕΕ για την Ουκρανία, η συνεργασία μεταξύ της Ευρωπόλ και των αρμόδιων ουκρανικών υπηρεσιών θα αναπτυχθεί σύμφωνα με τη σύμβαση Ευρωπόλ και τις σχετικές αποφάσεις του Συμβουλίου.

4. Ενίσχυση της δικαιοσύνης, του κράτους δικαίου και της χρηστής διακυβέρνησης

- Ενίσχυση των προσπαθειών της Ουκρανίας να δημιουργήσει σε συνταγματική βάση μια αμερόληπτη, ανεξάρτητη και ικανή δικαιοσύνη η οποία θα έχει τις απαιτούμενες δικονομικές εγγυήσεις για την εκπλήρωση του ρόλου της.

- Κατάρτιση των ουκρανών δικαστών επικεντρωμένη στα ανθρώπινα δικαιώματα, την προστασία των προσωπικών δεδομένων, το αστικό δίκαιο, την οργάνωση και διοίκηση της δικαιοσύνης και το διεθνές δίκαιο.

- Υποστήριξη της μεταρρύθμισης των τακτικών και διοικητικών δικαστηρίων και του σωφρονιστικού συστήματος της Ουκρανίας σύμφωνα με το ουκρανικό σύνταγμα και τη νέα νομοθεσία της Ουκρανίας για την οργάνωση της δικαιοσύνης.

- Δημιουργία εθνικών ουκρανικών βάσεων δεδομένων για τις σημαντικές δικαστικές αποφάσεις που αφορούν εγκληματικές υποθέσεις και τις σχετικές δίκες.

- Καταπολέμηση και πρόληψη της δωροδοκίας με τη μείωση των παραγόντων που ευνοούν ή διευκολύνουν τη δωροδοκία στην Ουκρανία.

- Προώθηση των αρχών της χρηστής διακυβέρνησης ιδίως με τους ακόλουθους τρόπους:

- βελτίωση του νομοθετικού πλαισίου, ώστε να είναι αποτελεσματικότερο, περισσότερο ενημερωμένο και επαρκέστερο, ευθυγραμμισμένο με τα ευρωπαϊκά πρότυπα,

- ενίσχυση των θεσμών, βελτίωση του διϋπηρεσιακού συντονισμού και της ανταλλαγής δεδομένων,

- μεταρρύθμιση των δημοσίων υπηρεσιών με έμφαση σε συνολικές, ενημερωμένες και επαρκείς προσεγγίσεις,

- διαφάνεια και έλεγχος των αποφάσεων και των διοικητικών υπηρεσιών. Πρόσβαση στη νομοθεσία και στις αποφάσεις των ανωτάτων δικαστηρίων,

- συντονισμένη καταπολέμηση, συμπεριλαμβανόμενων και των κυρώσεων, των δραστηριοτήτων και επιχειρήσεων που συνδέονται με τη δωροδοκία.

- προώθηση της εταιρικής σχέσης με την κοινωνία των πολιτών προκειμένου να εξασφαλιστεί η αποτελεσματικότητα των μέτρων κατά της δωροδοκίας.

- δημιουργία διαμεσολαβητικού οργάνου ή ανεξάρτητου φορέα κατά της κακής διαχείρισης και της δωροδοκίας των δημοσίων υπηρεσιών.

IV. ΕΦΑΡΜΟΓΗ (ΜΕΣΑ ΚΑΙ ΤΡΟΠΟΙ)

1. Θα δημιουργηθεί πίνακας αποτελεσμάτων κατόπιν διαβουλεύσεων με τις ουκρανικές αρχές, ως εργαλείο για την εφαρμογή, την παρακολούθηση, την αξιολόγηση και τον καθορισμό των ετήσιων προτεραιοτήτων.

2. Η παρακολούθηση και η αξιολόγηση της εφαρμογής του προγράμματος δράσης όπως αντικατοπτρίζεται στον πίνακα αποτελεσμάτων θα ανατεθεί στην αρμόδια υποεπιτροπή της ΣΕΣΣ. Η υποεπιτροπή θα συνέρχεται τουλάχιστον μία φορά το χρόνο και, εφόσον είναι αναγκαίο, θα συνεδριάζει ad hoc, προκειμένου να συζητά ειδικά ζητήματα. Οι ετήσιες προτεραιότητες θα αποφασίζονται στις προαναφερόμενες συνεδριάσεις.

3. Το αργότερο στα τέλη του 2005, το Συμβούλιο της ΕΕ θα πρέπει να επανεξετάσει τη λειτουργία του παρόντος προγράμματος δράσης, ενώ μπορεί να αποφασίσει και περαιτέρω σχετικές επανεξετάσεις.

4. Οι αντιπρόσωποι της Ευρωπαϊκής Επιτροπής και των κρατών μελών της ΕΕ στο Κίεβο (ακόλουθοι δικαιοσύνης και εσωτερικών υποθέσεων, αξιωματικοί σύνδεσμοι, προξενικοί υπάλληλοι) θα πρέπει να συνέρχονται τακτικά για να συζητούν ζητήματα που περιλαμβάνονται στο παρόν πρόγραμμα δράσης. Δεδομένου ότι οι αντιπρόσωποι της ουκρανικής αποστολής στην ΕΕ στις Βρυξέλλες έχουν σημαντικό ρόλο στην εφαρμογή του προγράμματος δράσης, θα πρέπει κατά διαστήματα να πραγματοποιούνται κοινές συνεδριάσεις. Εκτός από την ανταλλαγή των σχετικών πληροφοριών, οι ακόλουθοι δικαιοσύνης και εσωτερικών υποθέσεων θα πρέπει να έχουν τη δυνατότητα να εξετάζουν την εφαρμογή του προγράμματος δράσης και να διατυπώνουν προτάσεις για την ενίσχυση της διαδικασίας. Θα πρέπει επίσης να μελετηθεί η περαιτέρω ανάπτυξη Ουκρανών αξιωματικών συνδέσμων στα κράτη μέλη της ΕΕ.

5. Συμμετοχή του κοινοβουλίου, των μέσων μαζικής ενημέρωσης και γενικότερα του κοινού προκειμένου να αυξηθεί ο βαθμός συνειδητοποίησης μεταξύ των πολιτικών ηγετών (κοινοβούλιο, κυβέρνηση) και των πολιτών.

6. Θα διασφαλιστεί ότι τηρούνται τα πρότυπα που έχουν καθοριστεί από τις διεθνείς συμβάσεις με ιδιαίτερη έμφαση στην εφαρμογή.

7. Αρμόζουσα συμμετοχή της Ουκρανίας στα προγράμματα της ΕΕ και των κρατών μελών.

8. Χρησιμοποίηση του προγράμματος TACIS για την υποστήριξη των προσπαθειών της Ουκρανίας.